ปปง.ติวเข้มแบงก์กันฟอกเงิน
ปปง.ติวเข้มสถาบันการเงิน รับกฎหมายฟอกเงินฉบับใหม่ โดยเฉพาะรายที่หละหลวม
14 ต.ค. 2558

ปปง.ติวเข้มสถาบันการเงิน รับกฎหมายฟอกเงินฉบับใหม่ โดยเฉพาะรายที่หละหลวม
นายวิทยา นีติธรรม ผู้อำนวยการกองกฎหมาย สำนักงานป้องกันและปราบปรามการฟอกเงิน (ปปง.) เปิดเผยว่า เมื่อเร็วๆ นี้ ปปง.ได้เดินสายจัดสัมมนาให้ความรู้สถาบันการเงินและองค์กรที่เกี่ยวกับกฎหมายป้องกันและปราบปรามการฟอกเงิน และ พ.ร.บ.ป้องกันและปราบปรามการสนับสนุนทางการเงินแก่การก่อการร้าย ที่ได้มีการแก้ไขกฎหมายใหม่ และผ่านการพิจารณาของสภานิติบัญญัติแห่งชาติ (สนช.) แล้ว โดยจะมีผลบังคับใช้หลังจากลงประกาศในราชกิจจานุเบกษา
นอกจากนี้ ปปง.ได้มีการเตรียมความพร้อมในการเข้ารับการประเมิน การปฏิบัติตามมาตรฐานสากลด้านการป้องกันปราบปรามการฟอกเงินและการต่อต้านการสนับสนุนทางการเงินแก่การก่อการร้าย (ML/CFT) ในปี 2559 ซึ่งหากไม่ผ่านการประเมิน ประเทศไทยอาจจะถูกจัดชั้นว่าเป็นประเทศที่มีความเสี่ยงการฟอกเงิน ส่งผลกระทบต่อการทำธุรกิจและการค้าระหว่างประเทศ
ทั้งนี้ กฎหมาย ปปง.ฉบับใหม่ได้เพิ่มเติมให้ผู้ประกอบอาชีพเกี่ยวกับการแลกเปลี่ยนเงินตราต่างประเทศจะต้องทำหน้าที่รายงานธุรกรรมทางการเงินกับ ปปง. เนื่องจากมีความเสี่ยงที่จะเป็นช่องทางการฟอกเงินหรือสนับสนุนการเงินแก่การก่อการร้าย รวมทั้งได้เพิ่มมาตรการตรวจสอบการนำเงินตราข้ามแดน รวมทั้งตรวจสอบการดำเนินงานขององค์กรที่ไม่แสวงหากำไรด้วย รวมทั้งได้ขยายเวลาในการจัดเก็บรายละเอียดการตรวจสอบเพื่อทราบข้อเท็จจริงเกี่ยวกับลูกค้าของผู้ที่มีหน้าที่รายงาน จากเดิม 5 ปี เป็น 10 ปี
นอกจากนี้ กฎหมายใหม่ได้เพิ่มบทลงโทษ เช่น สถาบันการเงินไม่รายงานการทำธุรกรรมต้องสงสัย หรือองค์กรไม่แสวงหากำไรไม่ชี้แจงการทำธุรกรรม สถาบันการเงินและผู้ประกอบอาชีพไม่จัดให้ลูกค้าแสดงตน และไม่ได้ดำเนินการตรวจสอบเพื่อทราบข้อเท็จจริงของลูกค้า หรือสถาบันการเงินไม่บันทึกข้อเท็จจริงต่างๆ เกี่ยวกับธุรกรรมของลูกค้า บทลงโทษได้เพิ่มจากเดิมปรับไม่เกิน 5 แสนบาท เป็นไม่เกิน 1 ล้านบาท และปรับอีกวันละไม่เกิน 1 หมื่นบาท ตลอดเวลาที่ยังฝ่าฝืน หรือจนกว่าปฏิบัติให้ถูกต้อง
“ปปง.จะตรวจสอบสถาบันการเงินที่พบว่ามีสถิติธุรกรรมเข้าข่ายการฟอกเงินจำนวนมาก ว่ามีความหละหลวมในการตรวจสอบหรือขาดการบริหารความเสี่ยงการฟอกเงินหรือไม่ หรือเพราะมีจำนวนสาขามากทำให้มีโอกาสที่กลุ่มฟอกเงินใช้บริการมาก” นายวิทยา กล่าว